


OBRAZLOŽENJE I. IZMJENA I DOPUNA PRORAČUNA OPĆINE VINICA ZA 2026.
I. UVOD
	Odredbama članka 45. Zakona o proračunu („Narodne novine“, broj 144/21) propisano je da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

Proračun Općine Vinica za 2026. godinu usvojen je na 5. sjednici Općinskog vijeća Općine Vinica,  9. prosinca 2025. godine(Službeni vjesnik Varaždinske županije 117/25).
Sukladno članku 10. Zakona o proračunu („Narodne novine“, broj 144/21), proračun mora biti uravnotežen što znači da svi rashodi i izdaci moraju biti podmireni prihodima i primicima. Ako se tijekom proračunske godine, zbog izvanrednih okolnosti, povećaju rashodi i izdaci odnosno smanje prihodi i primici, proračun i financijski plan moraju se uravnotežiti novim prihodima i primicima odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.
Sadržaj i izgled rebalansa proračuna propisani su člancima 24., 25. 26. i 27. Pravilnika o planiranju u sustavu proračuna (NN 1/24).

Odlukom općinskog načelnika  o preraspodjeli sredstava od 02. ožujka 2026. godine (KLASA:400-01/26-01/2, URBROJ 2186-11-26-1) izvršena je preraspodjela sredstava u Proračunu Općine Vinica za 2026. godinu. Preraspodjelom u iznosu od 10.625,00 € preraspodijeljena su sredstva  unutar razdjela 001 Jedinstveni upravni odjel , Program 1020 Građenje komunalne infrastrukture, zbog osiguranja sredstava za izradu dopune glavnog projekta. S financijskog izvora 011-opći prihodi i primici smanjenji su rashodi za nabavu proizvedene financijske imovine ( skupina 42) u iznosu 10.625,00 €, a povećali se planirani rashodi za dodatna ulaganja na nefin. imovini (skupina 45) za 10.625,00, također na izvor 011-opći prihodi i primici.

Ovim I. izmjenama i dopunama proračuna Općine Vinica za 2026. godinu  iskazano je smanjenje proračuna za  164.929,50 eura, te sada iznosi 7.308.817,00 eura. Ove I. izmjene i dopune sadrže i I. izmjene i dopune financijskog plana proračunskog korisnika Dječjeg vrtića Vinica prema pravilima konsolidacije.


	Neke od najznačajnijih promjena u odnosu na tekući plan, a koje su o po ovim izmjenama i dopunama utjecale na planirano ukupno smanjenje proračuna  za 164.929,50 € jesu: izmjene i dopune financijskog plana proračunskog korisnika ( smanjenje za 31.903,04 €), promjene u izvorima financiranja i ekonomskim klasifikacijama radi usklade sa Pravilnikom o proračunskom računovodstvu i računskom planu (NN 158/23, 154/24), smanjenje planiranih prihoda od pomoći iz inozemstva za projekte za koje nisu odobrena bespovratna sredstva, a također i povećanje prihoda od pomoći za projekte za koje je Općina Vinica uspješno aplicirala na natječaje. Također, izvornim planom planiran je višak prihoda iz prethodnih godina u iznosu od 288.860,00 €, a ovim I. izmjenama i dopunama se taj planirani višak smanjuje za 184.418,09 €, te sada iznosi 104.441,91 €, a sve  sukladno Godišnjem izvještaju o izvršenju proračuna Općine Vinica za 2025. godinu, usvojenog na 8. sjednici Općinskog vijeća Općine Vinica , dana 29. svibnja 2026. godine.

II. OBRAZLOŽENJE  VIŠKA/MANJKA
	GODIŠNJE IZVRŠENJE PRORAČUNA ZA  2025. GODINU  - PRORAČUN OPĆINE 

	UKUPNI PRIHODI I PRIMITCI
	2.555.225,58

	UKUPNI RASHODI I IZDACI
	2.494.853,46

	VIŠAK RAZDOBLJA
	60.372,12

	RASPOLOŽIVA SREDSTVA IZ PRETHODNIH GODINA
	22.210,94

	REZULTAT-VIŠAK PRIHODA
	82.583,06









	GODIŠNJE IZVRŠENJE FINANCIJSKOG PLANA ZA  2025. GODINU -  DJEČJI VRTIĆ VINICA 

	UKUPNI PRIHODI I PRIMITCI
	480.017,09

	UKUPNI RASHODI I IZDACI
	485.439,72

	MANJAK RAZDOBLJA
	-5.422,63

	RASPOLOŽIVA SREDSTVA IZ PRETHODNIH GODINA
	27.281,48

	REZULTAT-VIŠAK PRIHODA
	21.858,85




	









III. OBRAZLOŽENJE OPĆEG DIJELA  PRORAČUNA

Po ovim izmjenama i dopunama planirani su ukupni prihodi i primici u iznosu od 7.204.375,09 eura, raspoređeno na slijedeći način:
· prihodi poslovanja 3.836.075,09 €
· prihodi od prodaje nefinancijske imovine 24.300,00 €
· primici od financijske imovine 3.344.000,00 €
· višak iz prethodnih godina 104.441,91 € (Općina Vinica 82.583,06 eura i Dječji vrtić Vinica  21.858,85 eura)
     Navedeni prihodi sadrže i prihode Dječjeg vrtića Vinica koje ostvaruje iz Državnog proračuna (program predškole, daroviti, isl.),  participacija roditelja i drugo.

Rashodi i izdaci po ovim izmjenama i dopunama iznose 7.308.817,00 € raspoređenih na:
rashode poslovanja u iznosu od 2.276.240,50 € i rashode za nabavu nefinancijske imovine 5.032.576,50 €.

RAČUN PRIHODA I RASHODA 

Prihodi
· Prihodi poslovanja
[bookmark: _Hlk135735574]Prihodi poslovanja povećani su za 18.188,59 €, tako da plan sada iznosi 3.836.075,09 €, a promjene se odnose na:

Prihodi od poreza (61) ovim izmjenama i dopunama nema predloženih povećanja, niti smanjenja te plan ostaje 1.734.000,00 € 

Prihodi od pomoći (63) po ovim izmjenama i dopunama povećavaju se  za 22.653,98 € eura te plan sada iznosi 1.800.752,98  eura. Izmjene i dopune se odnose na: 

· 633-Pomoći proračunu i izvanproračunskim korisnicima iz drugih proračuna

TEKUĆE POMOĆI IZ DRŽAVNOG PRORAČUNA povećanje za 7.456,00 €,  plan sada iznosi 176.449,00 €, a promjene su:
- povećanje prihoda Tekuće pomoći za fiskalnu održivost dječjeg vrtića u iznosu od 13.626,00 eura, a ovim povećanjem plan iznosi 133.626,00 €
Razlog  ovog povećanja je nova Odluka o dodjeli sredstava za fiskalnu održivost dječjih vrtića za pedagošku godinu 2025./2026. (NN 78/26) po kojoj Općina Vinica za svojeg proračunskog korisnika mjesečno ostvaruje sredstva FODV u iznosu od 10.758,00 € (ranije 9.248,00 €)
-tekuće pomoći od Ministarstva demografije i useljeništva smanjeno za 6.170,00 €, (Provedba edukativnih, kulturnih i sportskih aktivnosti djece), a temeljem podnesenog ZNS-a po završetku projekta za pedagošku godinu 2025./26.

TEKUĆE POMOĆI IZ ŽUPANIJSKOG PRORAČUNA smanjenje za 20.000,00 €, radi drugačijeg načina knjigovodstvenog evidentiranja naknade šteta od elementarnih nepogoda

TEKUĆE POMOĆI IZ OPĆINSKIH PRORAČUNA smanjenje za 30.780,00 €, radi usklađivanja ekonomske klasifikacije sukladno Pravilniku o proračunskom računovodstvu i računskom planu (NN 158/23, 154/24) i Uputi Ministarstva financija za računovodstveno evidentiranje sredstava Europske unije. Navedeni prihod odnosi se na program Zaželi u kojem je Općina Vinica partner, a Općina Bednja nositelj projekta. Prihod po ovom projektu ispravno se evidentira na skupini 638 (do sada na skupini 633).

KAPITALNE POMOĆI IZ DRŽAVNOG PRORAČUNA – povećanje za 23.091,98 €, te nakon povećanja plan iznosi 153.511,98 €, najznačajnije promjene su:
-kapitalne pomoći Fond za zaštitu okoliša smanjenje za 882,02 €, temeljem poslanog ZNS-a po završetku projekta Pametna i održiva rješenja i usluge u Općini Vinica 
- kapitalne pomoći Središnji ured za demografiju i mlade povećanje za 35.000,00 € temeljem Odluke o dodjeli bespovratnih sredstava (proširenje dječjeg igrališta na SC Vinica)
-kapitalne pomoći Ministarstvo prostornog uređenja, graditeljstva i državne imovine, povećanje za 40.600,00 € temeljem Odluke o dodjeli bespovratnih sredstava (za uređenje Školske ulice u Gornjem Ladanju)
-kapitalne pomoći Središnji ured za demografiju i mlade povećanje 41.374,00 €, temeljem primljenih sredstava po ZNS-u za završetak projekta Uređenje dječjeg igrališta na SC Vinica
-kapitalne pomoći iz Nacionalnog plana sigurnosti cestovnog prometa, smanjenje za 93.000,00 – nije odobreno sufinanciranje

· 635-Pomoći izravnanja za decentralizirane funkcije i fiskalnog izravnanja
-promjena radi usklađenja ekonomske klasifikacije, prijenos s podskupine 6351 na podskupinu 6353, te smanjenje za 110,00 € sukladno Odluci o udjelu sredstava fiskalnog izravnanja za pojedinu općinu, grad i županiju u ukupnim sredstvima fiskalnog izravnanja s iznosom sredstava fiskalnog izravnanja za 2026. godinu (NN 156/25)

· 636-Pomoći proračunskim korisnicima iz proračuna koji im nije nadležan
-ovaj prihod odnosi se na proračunskog korisnika Dječji vrtić Vinica, povećava se za 9.696,00 €, te plan sada iznosi 12.696,00 € (temeljem prijava Dječjeg vrtića Vinica na programe Ministarstva znanosti, obrazovanja i mladih odobrena su sredstva za programe darovitih u predškolskom odgoju i obrazovanju, program integracije djece s poteškoćama i program predškole)

· 638-Pomoći iz državnog proračuna temeljem prijenosa EU sredstava
-ovaj prihod povećava se za 33.300,00 €, a odnosi se na projekt Zaželi koji Općina Vinica provodi u partnerstvu s Općinom Bednja 
Projekt je sufinanciran iz Europskog socijalnog fonda +  85% i 15% nacionalno sufinanciranje, u skladu s planiranim rashodima planiran je i prihod (ranije se ovaj prihod evidentirao na skupini 633) 

Prihodi od imovine (64) smanjuju se za 477,39 €, a nakon smanjenja plan iznosi  59.210,11 €
- najznačajnije promjene su smanjenje Ostalih prihoda od financijske imovine i povećanje prihoda od spomeničke rente

Prihodi od upravnih i administrativnih pristojbi, pristojbi po posebnim propisima i naknada (65) smanjuju se za 6.500,00 €, a nakon smanjenja plan iznosi  224.100,00 €
- promjene u ovoj skupini prihoda odnose se na smanjenje prihoda Sufinanciranje cijene usluge, participacije i slično (prihod DV Vinica) u iznosu od 15.100,00 € i povećanje ostalih nespomenutih prihoda po posebnim propisima za 9.500,00 €

Prihodi od prodaje proizvoda i robe te pruženih usluga i prihodi od donacija (66) ovim izmjenama i dopunama povećavaju se za 2.512,00 €, te sada iznose  17.012,00 €
- razlog povećanja su do sada realizirani prihodi od prodanih proizvoda 99,18 % u odnosu na planirano te se stoga isti povećavaju za 3.000,00 € i smanjuje se planirani prihod od tekućih donacija od ostalih subjekata izvan općeg proračuna DV Vinica u iznosu od 488,00 € 


· Prihodi od prodaje nefinancijske imovine

Prihodi od prodaje neproizvedene dugotrajne imovine (71)
- ovim izmjenama i dopunama proračuna povećavaju se za 1.300,00 € temeljem, do sada, realiziranih prihoda ove skupine

Prihodi od prodaje proizvedene dugotrajne imovine (72) plan ostaje isti, 23.000,00 €



Rashodi

· Rashodi poslovanja ovim izmjenama i dopunama proračuna smanjuju se za 70.812,50 € i sada iznose 2.276.240,50 €. 

Rashodi za zaposlene (31) smanjuju se za 35.070,00 €, a najznačajnije promjene su smanjenje rashoda za plaće Općina Vinica 20.000,00 €, smanjenje rashoda za plaće DV Vinica za 25.130,00 € i povećanje rashoda za plaće projekt Zaželi u iznosu od 1.920,00 €
- nakon smanjenja, rashodi za zaposlene u Općini Vinica uključujući i gerontodomaćice, te zaposlene u DV Vinica, ukupno iznose 811.730,00 €

[bookmark: _Hlk215600903]Materijalni rashodi (32) po ovim izmjenama i dopunama smanjuju se za 106.960,44 €, te sada iznose 766.335,56 €
- unutar ove vrste rashoda  izvršene su korekcije u skladu s dosadašnjim izvršenjem i očekivanim rashodima do kraja godine 
Najznačajnije izmjene i dopune su:
· smanjenje Naknade troškova zaposlenima(321) za 2.400,00 €, te plan sada iznosi 27.600,00 €
· povećanje Rashoda za materijal i energiju(322) za 20.395,02 €, plan nakon povećanja 154.245,02 €, najznačajnije povećanje se odnosi na sitan inventar i auto gume (13.450,00 €)
· smanjenje Rashoda za usluge (323) za 124.144,50 €, plan nakon smanjenja 365.873,50 €, a najznačajnije izmjene su smanjenje rashoda za Usluge tekućeg i investicijskog održavanja za 62.113,00 €,  smanjenje rashoda Ostale usluge tekućeg i investicijskog održavanja za 54.813,00 €, smanjenje rashoda Ostale intelektualne usluge 50.875,00 €
· smanjenje rashoda Ostali nespomenuti rashodi poslovanja (329) za 810,96 €, te plan sada iznosi 218.617,04 €

Financijski rashodi (34) smanjuju se za 935,06 € i sada iznose 5.034,94 €, a smanjenje se uglavnom odnosi usluge banaka DV Vinica radi zatvaranja poslovnog računa

Subvencije (35) – planirano je povećanje za 29.500,00 € , a nakon promjene planirani je rashod ove vrste u iznosu od 90.000,00 €
-unutar ove skupine izvršene su korekcije, a u skladu s trenutno izvršenim i planiranim rashodima do kraja godine, a najznačajnije je povećanje rashoda Subvencije trgovačkim društvima u javnom sektoru za 22.500,00 € (Čistoća d.o.o. za razliku troša MBO-prijevoz odlagalište) i subvencije trgovačkim društvima izvan javnog sektora u iznosu od 7.000,00 € (privatni vrtići)

Pomoći dane u inozemstvo i unutar općeg proračuna (36) povećanje za 6.890,00 € dovodi do plana od 115.890,00 € 
-unutar skupine izvršene su korekcije, a najznačajnije promjene su povećanje rashoda za kapitalne pomoći županijskim proračunima-dogradnja OŠ Vinica radi mjesečnoj povećanja usklađenog s indeksom potrošačkih cijena (+18.000,00 €),  smanjenje rashoda Kapitalne pomoći gradskim proračunima (-18.000,00 €), povećanje rashoda tekuće pomoći Osnovna škola Vinica za 6.500,00 €

Naknade građanima i kućanstvima iz proračuna (37) povećanjem za 20.910,00 € sada je planirano 152.610,00 € 
- unutar skupine izvršene su korekcije u skladu s dosadašnjim izvršenjem i očekivanim rashodima do kraja godine, te korekcije unutar izvora financiranja
-najznačajnije povećanje odnosi se na povećanje rashoda za potporu studentima, povećanje rashoda za naknade penzionerima (božićnice), rashodi za nagrade najuspješnijim učenicima (ranije planirano na 366)

Rashodi za donacije, kazne, naknade šteta i kapitalne pomoći (38) ovim izmjenama i dopunama planirano je povećanje ove vrste rashoda za 14.853,00 €, a plan sada iznosi 334.640,00 €
- najznačajnije promjene odnose se na rashode za aglomeraciju (povećanje za 20.000,00 €), povećanje rashoda Tekuće donacije udrugama građana-Vatrogasci za 20.000,00 €, te smanjenje rashoda Tekuće pomoći trgovačkim društvima u javnom sektoru-zbrinjavanje smeća za 7.000,00 €
Unutar skupine izvršene su i ostale korekcije u skladu s dosadašnjim izvršenjem i planiranim rashodima do kraja godine
	
· Rashodi za nabavu nefinancijske imovine ovim izmjenama i dopunama smanjuju se za 94.117,00 €, te plan sada iznosi 5.032.576,50 €

Rashodi za nabavu neproizvedene dugotrajne imovine  (41) smanjuju se za 161.725,00 € te sada iznose 3.813,00 €
-izmjene i dopune se odnose na smanjenje rashoda Ulaganje na tuđoj imovini za 142.538,00 € ( planirano za uređenje pješačke staze/nogostupa od ulaza u Marčan do groblja -projekt nije odobren za sufinanciranje), smanjenje rashoda za nabavu zemljišta u iznosu od 23.000,00 €, te povećanje rashoda koji se odnosi na proračunskog korisnika- Ulaganja na tuđoj imovini (ograda oko terase DV Vinica) za 3.813,00 €


Rashodi za nabavu proizvedene dugotrajne imovine (42) po ovim izmjenama i dopunama smanjuje se za 23.446,00 € i plan nakon smanjenja iznosi 812.484,50 €
-unutar ove skupine rashoda izvršene su promjene na izvorima financiranja, a također i ugrađivanje očekivanih rashoda za nove projekte odobrene za sufinanciranje od strane Državnog proračuna tj. nadležnih Ministarstava, kao i korekcije planiranih rashoda temeljem završenih radova (Izgradnja, obnova, održavanje i rekonst. sportskih građevina), završenih postupaka javne nabave i potpisanih ugovora s dobavljačima (Pumptrack poligon)
Najznačajnije izmjene i dopune unutar ove skupine su:
· smanjenje rashoda Ostali građevinski objekti- Izgradnja, obnova, održavanje i rekonst. sportskih građevina za 34.295,00 € (projekt završen)
· povećanje rashoda Ceste-Modernizacija i sanacija nerazvrstanih cesta (uređenje Školske ul. u Gornjem Ladanju) za 78.621,00 € (odobrena bespovratna sredstva)
· smanjenje rashoda Sportski i rekreacijski tereni-Pumptrack poligon za 8.995,00 € (završen postupak JN i potpisan ugovor s izvođačem radova)
· smanjenje rashoda Oprema-oprema u prizemlju zgrade općine-Centar kreativnih i kulturnih industrija-ITU za 83.321,00 € (razgraničenje planiranog rashoda na opremu i radove)
· povećanje rashoda Oprema-oprema dječje igralište za 48.982,00 (odobrena bespovratna sredstva)

	Rashodi za dodatna ulaganja na nefinancijskoj imovini (45) – izmjenama i dopunama planirano je povećanje za 91.054,00 €, te je plan  4.216.279,00 €
Izmjene i dopune su slijedeće:
· povećanje rashoda Dodatna ulaganja na građevinskim objektima –uređenje prostora zgrade Općine (projekt Centar kreativnih i kulturnih industrija – ITU) za 78.012,00 €
· smanjenje rashoda Dodatna ulaganja na građevinskim objektima –dogradnja DV faza II-usluge nadzora za 25.000,00 €
· povećanje rashoda za Dodatna ulaganja-projektna rješenja za 29.062,00 € (povećanje za uređenje Školske ul. u G. Ladanju, Centar kreativnih i kulturnih industrija-ITU i Park hrvatskih branitelja te smanjenje po realiziranim projektima)
· povećanje rashoda za Dodatna ulaganja-stručni nadzor za 8.980,00 € (povećanje za radove na uređenju Školske ul. u Gornjem Ladanju i Centar kreativnih i kulturnih industrija te smanjenje po realiziranim projektima i projektima za koje se radovi očekuju u narednom razdoblju, npr. dogradnja DV faza II)

